Kansanedustaja Hussein al-Taeen vuosien takaisten Facebook-päivitysten johdosto syntynyt laajamittainen kohu on nostanut esiin mielenkiintoisia oheisilmiöitä, joissa heijastuvat selkeästi eurooppalaisen poliittisen ja ideologisen kartan muutokset. Oikeistoradikalismin ympäri Eurooppaa tapahtuvan nousun taustoista on hahmotettavissa erilaisten toimijoiden verkosto, jolla on selkeä yhteinen ideologinen nimittäjä. Perinteinen eurooppalainen oikeistoradikalismi on nojautunut hyvin pitkään rodulliseen rasismiin ja äärinationalismiin. Tämä on ilmennyt muun muassa antisemitisminä, mikä on yhteisen eurooppalaisen historian kontekstissa tarkoittanut oikeistoradikaalien liikkeiden ajautumista poliittiseen marginaaliin. Tilanteessa on tapahtunut muutos, jonka taustalla on oikeistoradikalismin ideologisen fokuksen vaihtuminen katu-uskottavampaan ja länsimaisen turvallisuuspoliittisen tilanteen kannalta näennäisesti perustellumpaan muotoon.

Länsimaista yhteiskuntarauhaa järkyttävä radikaali-islamistinen terrorismi yhdistettynä Lähi-Idän ja Afrikan konfliktien aiheuttaman laajamittaisen humanitäärisen kriisin seuraamuksiin ovat tarjoilleet populistisia aineksia, jotka uuden aallon perinteisestä rasismista ”kasvonsa pessyt” oikeistoradikalismi on hyödyntänyt. Rodullisuuden sijaan korostetaan kulttuurien välistä sotaa, missä hyökkäyksen kohteena on yhteinen eurooppalainen tai vastaavasti laajempi länsimainen juutalais-kristillinen kulttuuriperintö ja -identiteetti. Viholliseksi kuvataan islam ja islaminuskoiset, jotka ”eurooppalaisen eliitin” myötävaikutuksella ovat suorittamassa ”invaasiota” ja suurta ”väestönvaihtoa” ”demografista kriisiä” kokevassa Euroopassa. Puhutaan vastajihadistisesta (engl. counter jihad) oikeistoradikalismista. Antisemitismin varjoa karistaakseen vastajihadistinen oikeistoradikalismi esittäytyy Israelin ystävänä ja juutalaismyönteisenä, asettuen fanaattisesti Israelin puolelle palestiinalaiskysymyksessä.

Israelin pääministeri Benjamin Netanjahun, Yhdysvaltain presidentti Donald Trumpin hallinnon liittolaisen, johtamaa Likud-puoluetta lähellä oleva Jerusalem Post-lehti uutisoi varsin kovin sanoin Hussein al-Taeen tapausta. Lehden uutisessa ääneen pääsivät Simon Wiesenthal-keskuksen Jerusalemin toimipisteen johtaja ja kansalaisaktivisti Anter Yasa, minkä lisäksi lehti nosti esiin myös vähemmän tunnetun aktivistin, Kenneth Sikorskin, häntä siteeraten.

Kenneth Sikorski on Suomessa asuva islamvastaiseksi Israelin ystäväksi itseään mainostava amerikkalainen. Jerusalem Post totesi Sikorskin kirjoittaneen laajasti Suomessa esiintyvästä radikaali-islamista ja antisemitismistä. Iltalehti luonnehti asiaa koskevassa uutisessaan Sikorskia ”erikoiseksi asiantuntijatahoksi”.

Itse asiassa Sikorski on Tundra Tabloids-nimisen vastajihadistisen sivuston ylläpitäjä.

Jerusalem Post siteerasi Sikorskin Suomen ja Iranin välisiä suhteita käsittelevää kirjoitusta, joka lehden mukaan oli Gatestone Instituten julkaistavaksi tarkoitettu artikkeli. Miten Jerusalem Post oli saanut ennakkoon luettavaksi kyseisen artikkelin, sitä lehti ei kerro. Sikorskin artikkeli ”Finland Cozies Up to Iran” julkaistiin sittemmin 30.4. Gatestone Instituten sivuilla.

Gatestone Institute on vuonna 2012 perustettu oikeistoradikaali islamvastainen ajatushautomo, jota johtaa sen perustaja, Nina Rosenwald. Ajatushautomon hallituksen puheenjohtajana toimi vuodesta 2013 lähtien amerikkalainen diplomaatti John Robert Bolton, kunnes hänet nimitettiin presidentti Donald Trumpin hallinnon kansallisen turvallisuuden neuvonantajaksi. Boltonin nimitys johti vastalauseisiin hänen yhteyksistään Gatestone Institute -ajatushautomoon, jota esimerkiksi The Huffington Post kuvasi yhdeksi vihamielisimmistä ja epäilyttävimmistä toimijoista Yhdysvaltojen muslimivastaisessa liikkeessä. Gatestone Instituten voi luokitella erittäin fanaattiseksi palaksi kansainvälisessä vastajihadistisessa verkostossa.

Sikorskin artikkelissa luodaan kyseenalainen kuva monesta eri tahosta. Tähtäimessä ovat Nokia, Garcotec, presidentti Sauli Niinistö, Erkki Tuomioja, Alexander Stubb, CMI ja tietysti ajankohtainen kohde Hussein al-Taee. Sikorski viittaa al-Taeen kohdalla Hussein Leaks-blogiin, missä julkaistut kuvakaappaukset käynnistivät kohun al-Taeen ympärillä. Hussein Leaks-blogin julkaisijaa ei ole tiedossa. CMI:n osalta Sikorski nostaa esiin väittämänsä yhteydet unkarinjuutalaista alkuperää olevaan George Sorokseen. Soros on vastajihadistisen verkoston eräs säännönmukaisista maalitauluista. CMI:n väitetään myös suosineen palestiinalaisjärjestöjä, kuten Hamasia.

Perussuomalaisten Jussi Halla-aho esitetään artikkelissa myönteisessä valossa. Tämä on erikoista, sillä Halla-aho on luonnehtinut Scripta-blogissaan holokaustia "historialliseksi kuriositeetiksi" ja "holohölinäksi", mistä sotahistorioitsija Jussi Jalonen on muistuttanut Historiantutkijan näkötorni-blogissaan.

Vastajihadistinen Tundra Tabloids-sivusto on toiminut Jerusalem Postin lähteenä aiemminkin. Esimerkiksi vuosien takaiset ex-kansanedustaja Pertti Salolaisen (kok) antisemitistisiksi tulkitut ja englanniksi käännetyt lausunnot päätyivät lehden julkaistaviksi Tundra Tabloids-sivuston kautta.

Hyvin huolestuttavaa on, että Suomen ulko-, turvallisuus- ja kauppapolitiikka sekä maine rauhanvälittäjänä vaikuttavat vahvasti olevan kansainvälisen vastajihadistisen verkoston hyökkäyksen kohteina.

Lue myös:

Vastajihadistista islamopetusta markkinoidaan israelilaismediassa. Vesku blogi, 12.5.2019

Kirjoitusta päivitetty 1.5.2019 (klo 19:29) Halla-ahon holokaustia koskevilla näkemyksillä.